Boere dreig met hofstappe oor veilingverbod(Argieffoto) ŉ Groep boere en ander betrokkenes in Noordwes dreig om die minister van landbou, Thoko Didiza, hof toe te sleep nadat ŉ verbod verlede week op veilings in verskeie provinsies geplaas is. Dít nadat bek-en-klouseer wéér in die provinsie uitgebreek het. Die uitbreking is dié keer in die Molemole-distrik. Alle produksiefasiliteite, voerkrale en slagpale in die Molemole-distrik en omliggende gebiede word gemonitor. Die streek is digby die Vhembe-gebied waar bek-en-klouseer in Januarie vanjaar uitgebreek het. Die departement het vroeër gesê daar kon dus vinnig op die uitbreking gereageer word en alle vorige beheermaatreëls vir die provinsie bly steeds van krag. Andreas Peens, die groep se regsverteenwoordiger, het gesê die minister het tot Dinsdag om 12:00 om op die skrywe te reageer. Die verbod is op 14 November geplaas op veilings in Limpopo, Mpumalanga, Gauteng en Noordwes en is boonop onbepaald gedoen. Die departement het ook onder meer beveel dat diere onder veearts-toesig vervoer moet word en dat enige verskuiwings tot die minimum beperk word. “Dis bitter onregverdig. Hulle het die veilingshuise toegemaak, maar nie ŉ verbod op die vervoer van diere geplaas nie,” het Peens gesê. Dit beteken in praktyk ŉ boer in ŉ provinsie waar veilings opgeskort is, kan bloot sy diere na ŉ provinsie vervoer waar die verbod nié geld nie. (Argieffoto: Hartebeestloop) Peens het gesê behalwe vir die feit dat daar geen einddatum vir die verbod bekend gemaak is nie, geld dit omtrent vir die helfte van die land. “Dit is heeltemal onbillik. Hulle kan onmoontlik so ŉ groot gebied doeltreffend monitor.” In hulle brief sê die groep hoewel die departement reeds op 1 November bewus geword het van die uitbreking, is daar bykans twee weke lank geen stappe gedoen nie. Die situasie is volgens hulle ook nie met rolspelers in die bedryf bespreek nie, ten spyte van die “verreikende gevolge” wat dit inhou. “Die besluit beteken dat die hele veilingbedryf [van geraakte diere] tot stilstand gaan kom. Dit gaan lei tot die sluit van veilingshuise, enorme werksverliese en vooroordeel aan ander in die bedryf.” Hulle sê voorts die besluit plaas verdere druk op boere wat betref hul kontantvloei, met die feestyd en plantseisoen op hande en beskou die besluit boonop as onwettig. “Die maatreëls wat ingestel is om die siekte te beheer is uiters hardvogtig, te drasties, buite proporsie tot die risiko en nie in ooreenstemming met ŉ soortgelyke besluit wat in Januarie 2019 geneem is nie.” Volgens die departement sou die besluit in die Staatskoerant afgekondig word, maar dit is oënskynlik ook nog nie gedoen nie. Hulle vra dus die minister om te bevestig dat sy wél die verbod ingestel het, op watter gebiede dit van toepassing is, óf – en indien wél, wanneer – die besluit in die Staatskoerant afgekondig is en hoekom die besluit geneem is. Hulle wil ook weet wanneer die besluit opgehef gaan word. Peens het gesê as die minister wél reageer, maar hulle nie tevrede met haar reaksie is nie, gaan hulle oorweeg om die hooggeregshof nader en vir ŉ dringende bevel vra om die verbod te laat opskort. Dit blyk intussen dat die bedryf, ten spyte van die verbod, met veilings voortgaan.